PERSONALERETTENS DOM

(Anden Afdeling)

29. september 2011

Sag F-114/10

Carlos Bowles, Emmanuel Larue

Og

Sarah Whitehead

mod

Den Europæiske Centralbank (ECB)

»Personalesag – ansatte ved ECB – almindelig tilpasning af vederlagene – beregningsmetode – foreløbige data – finansiel og økonomisk krise – særlige omstændigheder – bebyrdende akt – lønseddel – foreløbig akt«

Angående: Søgsmål anlagt i henhold til artikel 36, stk. 2, i protokollen om statutten for Det Europæiske System af Centralbanker og Den Europæiske Centralbank, der er knyttet som bilag til traktaten om Den Europæiske Union og traktaten om Den Europæiske Unions funktionsmåde, hvorved Carlos Bowles, Emmanuel Larue og Sarah Whitehead har nedlagt påstand om annullation af deres lønsedler for januar 2010 og efterfølgende måneder, for så vidt som disse er genstand for en almindelig tilpasning af vederlagene på 2% for 2010, samt påstand om, at ECB tilpligtes at betale dem erstatning svarende til en stigning på 0,1% af deres vederlag og af alle andre afledte økonomiske rettigheder fra januar måned 2010, med tillæg af morarenter, til tab af købekraft, der foreløbigt og efter ret og billighed fastsættes til 5 000 EUR for hver sagsøger, og til deres ikke-økonomiske skade, der efter ret og billighed opgøres til 5 000 EUR for hver sagsøger.

Udfald: Den Europæiske Centralbanks afgørelser om at forhøje sagsøgernes vederlag med 2% fra den 1. januar 2010, hvilke afgørelser er indeholdt i deres lønsedler for januar måned 2010 og efterfølgende måneder, annulleres. I øvrigt frifindes Centralbanken. Den Europæiske Centralbank betaler sagens omkostninger.

Sammendrag

1. Tjenestemænd – ansatte ved Den Europæiske Centralbank – søgsmål – bebyrdende retsakt – begreb

(Protokol om statutten for Det Europæiske System af Centralbanker og Den Europæiske Centralbank, art. 36; ansættelsesvilkårene for personalet ved Den Europæiske Centralbank, art. 13)

2. Tjenestemænd – ansatte ved Den Europæiske Centralbank – vederlag – beregningsmetode for den almindelige tilpasning af vederlag – administrationens skønsbeføjelse – grænser

3. Tjenestemænd – søgsmål – erstatningssøgsmål – annullation af anfægtet ulovlig retsakt – passende erstatning for ikke-økonomisk skade.

1. Selv om lønsedlerne ikke i sig selv har karakter af en bebyrdende retsakt, afspejler de imidlertid rækkevidden af de individuelle retlige afgørelser, som administrationen har truffet for at kunne anvende de retsakter af generel karakter, der er vedtaget vedrørende vederlag.

En foreløbig retsakt vedrørende vederlag, der er vedtaget af Styrelsesrådet for Den Europæiske Centralbank, kan være bebyrdende, hvis dens vedtagelse tilsigter at have retsvirkninger, der kan berøre de pågældende personers interesser gennem en væsentlig ændring af deres retsstilling i den periode, hvor den finder anvendelse.

(jf. præmis 42 og 50)

Henvisning til:

Personaleretten: 24. juni 2008, sag F-116/05, Cerafogli og Poloni mod ECB, præmis 51; 28. oktober 2010, sag F-96/08, Cerafogli mod ECB, præmis 33 og 34 og den deri nævnte retspraksis

2. Notatet af 11. juni 2008 med overskriften: »Metodologi anvendt af Den Europæiske Centralbank for den almindelige tilpasning af vederlagene for perioden fra januar 2009 til december 2011« fastsætter ikke mulighed for, at Den Europæiske Centralbank – bortset fra de tilfælde, hvor det endelige resultat af anvendelsen af den metode, som den foreskriver, ikke er foreneligt med dens tilbageholdende lønpolitik – kan bortse fra foreløbige oplysninger som dem, der fremsættes af Eurostat, som Kommissionen har offentliggjort den 31. oktober 2009, om udviklingen i lønninger inden for referencegruppen »Den Europæiske Unions institutioner og organer«. En af fodnoterne i notatet af 11. juni 2008 fastsætter tværtimod, at eftersom oplysningerne vedrørende EU’s institutioner godkendes af Rådet i slutningen af december hvert år, accepteres sådanne foreløbige oplysninger. Den Europæiske Centralbank skulle følgelig tage hensyn til den sats på 3,6%, der var den sidste, som Kommissionen havde offentliggjort den 31. oktober 2009, også selv om den tilpasningssats for vederlag for tjenestemænd og øvrige ansatte i EU, som Rådet i sidste ende fastslår, er en anden.

For at undgå at fratage den specifikke procedure, der giver Styrelsesrådet mulighed for at fravige resultaterne af beregningsmetoden for den almindelige tilpasning af vederlagene, enhver effektiv virkning, når denne er i modstrid med Den Europæiske Centralbanks retningslinjer om tilbageholdende lønpolitik, og i mangel af andre særlige bestemmelser eller undtagelsesbestemmelser, kan det ikke udledes af notatet af 11. juni 2008, at dets formål og ånd gav Den Europæiske Centralbank mulighed for i tilfælde af en alvorlig økonomisk krise at fravige de klare og utvetydige vendinger i fodnoten.

(jf. præmis 67 og 70)

3. Annullation af en ulovlig retsakt kan i sig selv udgøre en passende og i princippet tilstrækkelig erstatning for hele den ikke-økonomiske skade, som er forvoldt ved denne retsakt, medmindre sagsøgeren kan påvise, at han har lidt en ikke-økonomisk skade, der kan adskilles fra den ulovlighed, som ligger til grund for annullationen, og som ikke kan erstattes fuldt ud derved.

(jf. præmis 81)

Henvisning til:

Domstolen: 7. februar 1990, sag C-343/87, Culin mod Kommissionen, præmis 27-29

Den Europæiske Unions Ret: 9. december 2010, sag T-526/08 P, Kommissionen mod Strack, præmis 58